Broj: 711-I-1344-M-237/22-02-17

Zagreb, 29. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Danka Milohnića, direktora trgovačkog društva Vecla d.o.o. za obavljanje komunalnih i lučkih djelatnosti,** za davanjem mišljenja Povjerenstva, na 169. sjednici, održanoj 29. travnja 2022., daje sljedeće:

**MIŠLJENJE**

1. **Obveznik Danko Milohnić, direktor trgovačkog društva Vecla d.o.o., ne smije pored plaće za obnašanje navedene javne dužnosti ostvarivati dodatne naknade, jer je njihov primitak suprotan članku 7. točki d) ZSSI/21-a.**
2. **Ukoliko su police dopunskog zdravstvenog osiguranja novih obveznika zaključene prije stupanja ZSSI/21-a na snagu, obveznik bi mogao koristiti zdravstvene usluge do isteka ugovorenog razdoblja, ako je polica u cijelosti plaćena temeljem sklopljenog ugovora prije navedenog dana, s obzirom da je u toj situaciji do uplate došlo u razdoblju kada ga nije obvezivala zabrana primitka dodanih naknada.**

Obrazloženje

Zahtjev za davanjem mišljenja Povjerenstva podnio je Danko Milohnić, direktor trgovačkog društva Vecla d.o.o. za obavljanje komunalnih i lučkih djelatnosti. U knjigama ulazne pošte Povjerenstva zahtjev je zaprimljen 26. travnja 2022. pod poslovnim brojem 711-U-4422-M-232/22-01-3, povodom kojeg se vodi predmet broj M-232/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona, stoga je Danko Milohnić povodom obnašanja dužnosti direktora trgovačkog društva Vecla d.o.o. za obavljanje komunalnih i lučkih djelatnosti, kojem je osnivač Grad Krk, zakonski obveznik.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik navodi da je na dužnost direktora trgovačkog društva Vecla d.o.o. imenovan odlukom Skupštine društva s danom 9. lipnja 2020. na razdoblje od 4 godine te da je sklopio ugovor o radu na određeno vrijeme za navedeno razdoblje. Navodi da je sklapanjem ugovora o radu stekao i pravo na isplatu dodataka na plaću, odnosno pravo na isplatu božićnice, regresa, plaćene troškove sistematskog zdravstvenog pregleda i sl., sve sukladno važećem Pravilniku o radu, kao i da uživa zaštitu sukladno odredbama Zakona o radu, u kojom je propisano da se na radnika primjenjuje najpovoljnije pravo.

Nadalje navodi da je stupanjem na snagu novog ZSSI/21-a proširen krug obveznika, čime se utječe na odredbe ugovora o radu koji su bili u primjeni prije njegova stupanja na snagu, čime su direktori trgovačkih društava kojih je vlasnik jedinica lokalne samouprave stavljeni u isti položaj kao dužnosnici, š to je očito bila namjera zakonodavca, ali se postavlja se pitanje provedbe.

Naime, iznosi da ZSSI/21-a ne sadrži prijelazne odredbe u tom smislu te da se postavlja pitanje ustavnosti Zakona, odnosno što je sa zaštitom stečenih prava obveznika i institutom zaštite njihovih legitimnih očekivanja, s obzirom da je kao direktor prihvatio imenovanje pod određenim uvjetima, slijedom čega ima legitimno očekivanje da se ti uvjeti neće promijeniti zakonom na način kojim će se zahvatiti u prava stečena ugovorom o radu.

Obveznik napominje da se presuda Visokog upravnog suda Republike Hrvatske od 14. listopada 2021. odnosi na dužnosnika za razdoblje prije stupanja na snagu ZSSI/21-a te da ista ne rješava problematiku položaja direktora trgovačkih društava koji imaju ugovorena određena prava iz radnog odnosa do isteka svog mandata.

Zaključno navodi da mu nije jasno zašto Povjerenstvo čini razliku kod police dopunskog zdravstvenog osiguranja, jer će obveznici ta prava koristiti nakon stupanja ZSSI/21-a, odnosno navodi da se na isti način mogu tumačiti i druga ugovorena prava iz radnog odnosa.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćomdužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11-a), već primitci dodatnih naknada za poslove obnašanja javnih dužnosti.

U navedenoj presudi sud obrazlaže da primanje isplata dodatnih naknada predstavlja povredu zabrane propisane člankom 7. točkom d) ZSSI/11-a tumačeći da se na radno-pravni status dužnosnika primjenjuju i odredbe ZSSI/11-a, te da zaključenje ugovora o radu dužnosnika s tijelom javne vlasti ne isključuje od primjene odredbu članka 7.. točke d) ZSS/11-a.

Imajući u vidu da odredbe novog ZSSI/21-a, koji je stupio na snagu 25. prosinca 2021., na istovjetan način u članku7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI/21-a definirana na identičan način kao u članku 4. stavku 1. ZSSI/11-a, obrazloženje iz navedene presude primjenjuje se u cijelosti na obveznike iz članka 3. ZSSI/21-a.

Člankom 3. ZSSI/21-a proširen je krug zakonskih obveznika tako da obuhvaća direktore trgovačkih društava u vlasništvu jedinica lokalne i područne (regionalne) samouprave, koji obnašaju dužnost temeljem ugovora ili drugog ugovora iz radnog odnosa.

Imajući u vidu da ZSSI/21 nije propisao prijelazno razdoblje u kojem bi novi obveznici mogli uživati ona prava koja su ugovorena prije nego su postali obveznici, niti iz njegovih odredbi proizlazi mogućnost drukčijeg tumačenja i primjene odredbi u pogledu „starih“ i zatečenih obveznika, obrazloženje iz ove presude kojim se tumači odredbe da ugovora o radu ne isključuju od primjene zakonsku odredbu kojom je zabranjen primitak dodatne naknade, primjenjuje se i na direktore navedenih trgovačkih društava, pa tako i na obveznika Danka Milohnića, direktora trgovačkog društva Vecla d.o.o.

Naime, ugovor ne može biti pravni temelj za primitak onih naknada ako je to zakonom zabranjeno, jer se radi o pravnom aktu niže snage koje u tom dijelu ne može biti suprotan ZSSI/21-u.

U odnosu na usluge dopunskog i dodatnog zdravstvenog osiguranja nakon stupanja ZSSI/21-a na snagu iz Dopune Smjernice od 12. travnja 2022., Povjerenstvo naglašava kako to smatra zabranjenom dodatnom naknadom, ali je uvažavajući okolnost da su pojedine police osiguranja novih obveznika sklopljene prije njihova stupanja na dužnost, zaključeno da bi obveznik mogao koristiti zdravstvene usluge do isteka ugovorenog razdoblja, ako je polica u cijelosti plaćena temeljem sklopljenog ugovora o dopunskom zdravstvenom osiguranju prije stupanja ZSSI/21-a na snagu.

Naime, u ovome bi slučaju do uplate došlo prije stupanja ZSSI/21-a na snagu, odnosno u razdoblju kada obveznika nije obvezivala zabrana propisana člankom 7. točkom d. ZSSI/21-a, dok bi se sama usluga koristila nakon stupanja istog na snagu.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obvezniku Danku Milohniću, elektroničkim putem
2. Objava na internetskoj stranici Povjerenstva
3. Pismohrana